《伯皋自永丰见过次韵》
宋代·韩淲

薰风入家林，共坐满窗绿。交游情致深，景物岁月速。

伤哉利名者，冰炭恣寒燠。既已随颓波，一失不可复。

较其心迹微，能异几禽犊。吾侪事幽讨，得兴万虑足。

相羊山水间，处处堪悦目。君来叩蓬户，离群久居独。

道故惊变迁，忧时见翻覆。且听歌声长，前村正樵牧。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。